

Plan poslovanja za razdoblje

2023. – 2025. godine

Ranko Ilić, MBA

Direktor

Siječnja 2023.

**SADRŽAJ :**  Stranica:

**1. UVODNE NAPOMENE**…………………………………………………………………… 3

**2. PREGLED STRATEŠKOG OKRUŽENJA**  6

 2.1. Analiza konkurencije 8

2.1.1. Opis tržišta kupaca i relevantnog tržišta prodaje . 8

2.1.2. Opis resursa . 8

 2.2. Makroekonomska i socioekonomska analiza i očekivanja u razdoblju

 2023.-2025. godine. 8

 2.2.1. Opis trendova i očekivanja kretanja glavnih makroekonomskih pokazatelja . ……. 8

 2.3. Analiza strateških rizika . 9

 2.3.1. Strategijski rizici . 9

 2.3.2. Rizici upravljanja . 9

 2.3.3. Operativni rizici . 10

 2.3.4. Financijski rizici . 10

 2.3.5. Tržišni rizici . 11

 2.3.6. Politički, društveni i regulatorni rizici . 11

 2.3.7. Rizici elementarnih nepogoda . 11

 2.4. Analiza tehnologije . 11

 2.4.1. Opis tehnologija koje Društvo koristi . 12

 2.5. Analiza trendova u razvoju usluga . 12

 2.6. Opis regulatornog okvira . 12

**3. OCJENA OSTVARENJA U PRETHODNOM RAZDOBLJU 2021.-2022.** 12

 3.1. Razlog promjena pozicija plana . 13

 3.2. Ostvarenje u prethodnim razdobljima . 13

 3.3. Usporedba planiranog i procijenjenog za 2022. godinu . 13

**4. OČEKIVANJA ZAINTERESIRANIH STRANA** 13

 4.1. Kupci/korisnici usluga 13

 4.2. Vlasnici 14

 4.3. Partneri . 14

 4.4. Uža i šira društvena zajednica …………………………………………………… 14

 4.5. Zaposleni 14

 4.6. Ciljani financijski efekti . 14

 4.7. Ciljani tržišni efekti . 14

 4.8. Očekivane korporativne promjene . 14

**5. STRATEŠKE INICIJATIVE** 15

 5.1. Strateški ciljevi 15

 5.2. Popis konkretnih inicijativa . 16

 5.3. Pregled i analiza ključnih pretpostavki 17

 5.4. Izrada strateških scenarija . 18

**6. KONTAKT PODACI DRUŠTVA** 19

**PRILOG:** Srednjoročni financijski plan poslovanja za razdoblje 2023. – 2025. godine

|  |  |  |  |  |
| --- | --- | --- | --- | --- |
|  | Ime i prezime: | Funkcija: | Datum: | Potpis: |
| Izradio: | Ranko Ilić, MBA | Direktor | 15.1.2023. |  |

**1. UVODNE NAPOMENE**

Osnovna djelatnost društva, temeljem upisa u Trgovačkom sudu je:

* usluge u zračnoj luci;
* djelatnosti u zračnim lukama, ostali kopneni putnički prijevoz, redovni i ostali prijevoz putnika cestom, prijevoz robe (tereta) cestom, međunarodni prijevoz osoba i stvari u cestovnom prometu;
* zračni prijevoz, redovni i izvanredni;
* skladištenje robe, poslovi međunarodnog otpremništva, međunarodni prometno agencijski poslovi;
* iznajmljivanje vlastitih nekretnina, iznajmljivanje automobila i ostalih kopnenih prometnih sredstava;
* zastupanje stranih tvrtki, promidžba (reklama i propaganda), kupnja i prodaja roba, obavljanje trgovačkog posredovanja na domaćem i inozemnom tržištu;
* pripremanje hrane, usluživanje pićem i napicima i pružanje usluga smještaja, opskrbljivanje pripremljenom hranom;
* poduka i stručno osposobljavanje letačkog i zemaljskog osoblja;
* opskrba parom i toplom vodom;
* usluge u nautičkom, seljačkom, lovnom i drugim oblicima turizma;
* održavanje i popravak motornih vozila, zrakoplova i električnih aparata.

Na temelju Odluke Skupštine Društva o dopuni registracije Društva Zračna luka Zagreb d.o.o. *Odluke o izmjenama i dopunama Društvenog ugovora*, od 10.3.2014. godine izvršena je dopuna djelatnosti Društva i to:

* univerzalne usluge s područja elektroničkih komunikacija;
* djelatnost pružanja usluga elektroničkih publikacija;
* usluge informacijskog društva;
* istraživanje tržišta i ispitivanje javnoga mnijenja;
* savjetovanje u vezi s poslovanjem i upravljanjem;
* izdavačka djelatnost;
* organiziranje seminara, kongresa, tečajeva i sajmova;
* računalne i srodne djelatnosti;
* poduka za rad na računalima;
* tehničko ispitivanje i analize;
* certifikacija sustava i proizvoda;
* certifikacija sustava kvalitete, zaštite okoliša, zaštite na radu, sigurnosti hrane i sigurnosti podataka;
* certifikacija proizvoda i sustava upravljanja kvalitetom i zaštitom okoliša.

Zadržane su djelatnosti koje je Društvo obavljalo i prije preuzimanja od strane Koncesionara, a dopuna je izvršena kako bi, djelujući u novim okolnostima, Društvo imalo pretpostavke za ostvarivanje prihoda u budućnosti.

Plan poslovanja Zračne luke Zagreb d.o.o. za srednjoročno razdoblje 2023. do 2025. godine izrađen je uvažavajući statusne promjene koje su nastale u 2013. godini, činjenicom da je izvršeno preuzimanje operativnog upravljanja nad zračnom lukom Zagreb od strane Koncesionara, a temeljem Ugovora o koncesiji.

Naime, dana 11.4.2012. godine sklopljen je Ugovor o koncesiji za izgradnju i upravljanje zračnom lukom Zagreb između Republike Hrvatske (dalje u tekstu RH) kao Davatelja koncesije i ZAIC-A LIMITED kao Koncesionara (dalje u tekstu „Ugovor o koncesiji“), za izgradnju Novog putničkog terminala (dalje u tekstu NPT) i upravljanje zračnom lukom Zagreb.

Dana 28.9.2012. godine, sukladno odredbama Ugovora o koncesiji, ZAIC-A LIMITED je prenio prava i obveze iz Ugovora na novoosnovano društvo sa sjedištem u Republici Hrvatskoj – MEĐUNARODNA ZRAČNA LUKA ZAGREB d.d. ( dalje u tekstu MZLZ d.d.), sa sjedištem u Zagrebu, Rudolfa Fizira¸ 1 Velika Gorica, 10150 Zagreb, OIB 79446233159, koje je od tada preuzelo sva prava i obveze Koncesionara iz Ugovora o koncesiji.

Na dan ispunjenja svih preduvjeta za preuzimanje, 5.12.2013. godine, MZLZ d.d., preuzela je operativno upravljanje zračnom lukom Zagreb, sukladno Ugovoru o koncesiji. Istovremeno je izvršen i prijenos radnika iz društva Zračna luka Zagreb d.o.o. (dalje u tekstu ZLZ d.o.o.) u društvo Međunarodna zračna luka Zagreb d.d., a temeljem Izmjena br. 2. Ugovora o koncesiji od dana 2.12.2013. godine, kojima je, sukladno pozitivnim propisima, izvršen prijenos poduzeća, odnosno gospodarske djelatnosti na novog poslodavca. Istovremeno izvršen je i prijenos dvaju povezanih društava, kao i njihovih radnika, Zračna luka Zagreb-Trgovina d.o.o. i Zračna luka Zagreb-Ugostiteljstvo d.o.o.

Slijedom toga, dana 4.12.2013. godine Hrvatska agencija za civilno zrakoplovstvo izdala je Operatoru aerodroma Zagreb - Međunarodnoj zračnoj luci Zagreb d.o.o., Rješenjem Klasa: UP/I-343-03/13-0157, Urbroj: 376-05-01-13-7., Svjedodžbu aerodroma broj AP-01-003. Istoga dana, Rješenjem Klasa: UP/I-343-03/13-01/58, Urbroj: 376-05-01-13-4., izdala je Odobrenje za pružanje zemaljskih usluga Međunarodnoj zračnoj luci Zagreb d.d. za potrebe obavljanja zemaljskih usluga na zračnoj luci Zagreb, do 4.12.2020. godine.

ZLZ d.o.o. ostaje postojati kao pravni subjekt, ali više nema Svjedodžbu aerodroma i ne obavlja aerodromsku djelatnost, odnosno ne pruža zemaljske usluge te ne stječe prihode po toj osnovi, već sukladno *Odluci Skupštine Zračne luke Zagreb d.o.o. o formiranju trgovačkog društva Zračna luka Zagreb d.o.o. nakon preuzimanja upravljanja od strane Koncesionara, Broj. 14-SD/13., od 27.5.2013. godine,* zadržava naziv tvrtke i ima drugu funkciju, sa svega nekoliko zaposlenih (od 1.8.2014. godine ima 5 zaposlenih). Na dan 31.12.2018. godine Društvo je imalo 6 zaposlenih. Tijekom 2019. godine jedan zaposleni otišao je u mirovinu, tako da je na dan 31.12.2020. bilo 5 zaposlenih, a od 7.4.2022. godine ima 4 zaposlena zbog odlaska jednog radnika u mirovinu. Od 23.12.2022. godine ima 5 zaposlenih.

Od 2014. godine, a tako i u razdoblju od 2023. do 2025. godine, ZLZ d.o.o. obavljat će poslove:

* Upravljanje imovinom koja nije predmet koncesije (tijekom cijelog srednjoročnog razdoblja za koje se izrađuje ovaj Plan);
* Nastavak postupka otkupa (izvlaštenja) zemljišta za potrebe izgradnje NPT i pratećih objekata, u ime i za račun RH, a sukladno Zakonu o zračnim lukama; (završetak postupka izvlaštenja očekuje se u srednjoročnom razdoblju za koje se izrađuje ovaj Plan);
* Investiranje u pojedine infrastrukturne objekte koji su izvan područja koncesije, a značajni su za projekt koncesije;
* Upravljanje naslijeđenim sudskim procesima u tijeku (trajat će vjerojatno i cijelo srednjoročno razdoblje za koje se izrađuje ovaj Plan);
* Upravljanje procesom likvidacije povezanog društava Zračna luka Zagreb-Trgovina d.o.o. (trajat će vjerojatno cijelo srednjoročno razdoblje za koje se izrađuje ovaj Plan, a zbog sudskih sporova koje vode bivši radnici tih društava, a protiv društava). Dugo društvo Zračna luka Zagreb – Ugostiteljstvo d.o.o., uspješno je pripojeno matičnom društvu Zračna luka Zagreb d.o.o., Rješenjem Trgovačkog suda, 27.7.2020. godine;
* Rješavanje imovinsko pravnih odnosa sa subjektima na lokaciji zračne luke, kao što su: Hrvatska kontrola zračne plovidbe, Srednja zrakoplovna škola Rudolfa Perešina;
* Razvoj novih projekata, kao npr. Projekt Airport City, Zagreb Airport Cargo City (odvijat će se tijekom cijelog srednjoročnog razdoblja za koje se izrađuje ovaj Plan);
* Pružanje stručne i tehničke pomoći Davatelju koncesije (Ministarstvu pomorstva, prometa i infrastrukture) u praćenju provedbe Ugovora o koncesiji te stručne i tehničke pomoći u sličnim projektima u Hrvatskoj (odvijat će se tijekom cijelog srednjoročnog razdoblja za koje se izrađuje ovaj Plan);
* Razvijanje sustava upravljanja i držati ga spremnim da u svakom trenutku, u slučaju prekida Ugovora o koncesiji ili njegova ispunjenja, Društvo ZLZ d.o.o. bilo spremno prihvatiti radnike, preuzeti djelatnost i nastaviti pružati javni servis, odnosno bez prekida nastaviti pružati aerodromske usluge (aktivnosti će se odvijati tijekom cijelog srednjoročnog razdoblja za koje se izrađuje ovaj Plan);
* Pružanje konzultantskih usluga (razvoj sustava upravljanja, sustav upravljanja kvalitetom, okolišem, rizicima i sl., izrada master planova, prometnih studija i dr.) (razvijat će se sve više tijekom srednjoročnog razdoblja za koje se izrađuje ovaj Plan);
* Usluge edukacije (razvijat će se sve više tijekom srednjoročnog razdoblja za koje se izrađuje ovaj Plan).

Organi Društva su: Uprava i Skupština

*Odlukom o broju članova Uprave Društva*, od 10.3.2014. godine regulirano je da se Uprava Društva sastoji od jednog člana koji je ujedno Direktor Društva.

Dana 10.3.2014. godine Skupština Društva donijela je: *Odluku o ukidanju Nadzornog odbora Društva Zračna luka Zagreb d.o.o.* te o prestanku njegova rada i *Odluku o opozivu članova Nadzornog odbora.* Funkciju Nadzornog odbora preuzela je Skupština Društva, što je regulirano i *Odlukom o izmjenama i dopunama Društvenog ugovora*, koju je na sjednici održanoj 10.3.2014. godine donijela Skupština Društva.

Vlasnička struktura društva Zračna luka Zagreb d.o.o.

* Republika Hrvatska – 55%
* Grad Zagreb – 35%
* Zagrebačka županija – 5%
* Grad Velika Gorica – 5%

Skupštinu čine predstavnici vlasnika: Republike Hrvatske, grada Zagreba, Zagrebačke županije, grada Velika Gorica. Predsjednik Skupštine je Ministar mora, prometa i infrastrukture. Sastav Skupštine: Oleg Butković (predsjednik), Tomislav Tomašević, Stjepan Kožić, Krešimir Ačkar.

Povezana i pridružena društva

Zračna luka Zagreb d.o.o. je 100%-tni vlasnik Zračne luke Zagreb – Trgovina d.o.o. – u Likvidaciji; 50%-tni vlasnik Pleso- prijevoz-a d.o.o. (ostalih 50% udjela Pleso-prijevoza d.o.o. je u vlasništvu društva Croatia bus d.o.o.); ima 15,69% vlasničkih udjela u JP Međunarodna zračna luka-aerodrom Mostar d.o.o. (Skupština JP Međunarodne zračne luke-aerodrom Mostar d.o.o. to treba potvrditi svojom odlukom) te 33,3329% vlasništva u društvu Soko Air d.o.o., Mostar. Postupak likvidacije društava Zračna luka Zagreb – Trgovina d.o.o. – u Likvidaciji nije moguća dok traju sudski sporovi koje su radnici pokrenuli protiv ZLZ d.o.o. i ovih društava, budući da tužbeni zahtjevi sadrže i zahtjev „povratka na rad“. Zračna luka Zagreb – Ugostiteljstvo d.o.o., uspješno je pripojeno matičnom društvu Zračna luka Zagreb d.o.o., Rješenjem Trgovačkog suda, 27.7.2020. godine.

Misija Zračne luke Zagreb d.o.o.

Uslijed koncesije i prestanka obavljanja aerodromskih usluga, promijenila se i Misija ZLZ d.o.o. U novim okolnostima misija je: *Održavati razvijen sustav upravljanja na razini koja omogućuje pružanje stručne i tehničke pomoći Davatelju koncesije u praćenju provedbe Ugovora o koncesiji te preuzimanje djelatnosti i radnika u bilo kojem trenutku, ukoliko dođe do prekida Ugovora o koncesiji ili njegova prestanka.*

Vizija Zračne luke Zagreb d.o.o.

*Stalnim razvojem kompetencije i inovativnosti postati značajnim subjektom u razvoju projekata i sustava upravljanja u zrakoplovnoj industriji u Hrvatskoj i inozemstvu, kao i u drugim područjima.*

Strategija Zračne luke Zagreb d.o.o.

*Izvrsnost.*

**2. PREGLED STRATEŠKOG OKRUŽENJA**

Osnovna obilježja hrvatskoga gospodarstva u razdoblju 2021. do 2022. godine bila su: rast BDP-a, poboljšanje kreditnog rejtinga, smanjenje broja nezaposlenih, povećana investicijska aktivnost javnog i privatnog sektora, fiskalna konsolidacija, stabilnost tečaja kune, otežana provedba strukturnih reformi u gospodarstvu i društvu u cjelini. Osobito značajni događaji su izvršene pripreme i ulazak u eurozonu i Schengenski prostor od 1.1.2023. godine. To je pozitivno utjecalo na percepciju Hrvatske kao stabilne i demokratske zemlje, što je značajno za poslovnu klimu i potencijalne investitore. Uslijed izmjena zakona o porezu na dohodak, u nekoliko navrata, nominalno su porasle plaće što je povećalo kupovnu moć i potražnju, a što je uzrokovalo rast široke potrošnje kao najvećeg generatora rasta BDP-a. Značajan rast u turizmu, u odnosu na prethodne godine. Tijekom 2022. godine smanjila su se ograničenja kretanja vezano za pandemiju COVID-19 što se pozitivno odrazilo na poslovanje.

Što se tiče zračnog prometa, prema IATA-i u 2021. godini ostvaren je porast u industriji zračnog prometa. Rast potražnje izražen u putničkim kilometrima zabilježen je tijekom 2021. godine. U 2022. godini promet se dobrim dijelom vratio na zračne luke u Europi, ali i Hrvatskoj i približava se razini iz 2019. godine.

Na zračnim lukama u Republici Hrvatskoj također je zabilježen značajan pad prometa putnika i zrakoplova u 2020. godini. Tako je na zračnoj luci Franjo Tuđman u Zagrebu zabilježen pad prometa putnika od 75% u odnosu na isto razdoblje 2019. godine. Na ostalim zračnim lukama u Hrvatskoj pad je još značajniji i doseže i do 90%. Tijekom 2021. godine promet se dobrim dijelom vratio, tijekom ljeta naročito na morske zračne luke, a u 2022. godini nastavljen je značajan rast prometa, koji se približava ostvarenjima iz 2019. godine.

Obzirom da je koordiniran i odlučan gospodarski odgovor na ovakvu situaciju u gospodarstvu imperativ, Vlada Republike Hrvatske je na sjednici održanoj 2.4.2020. godine donijela Zaključak, Klasa: 022-03/20-07/89, Urbroj: 50301-25/14-20-2 (NN 41/20) o ograničavanju rashoda proračunskih i izvanproračunskih korisnika državnog proračuna zbog promjene gospodarskih okolnosti uslijed epidemije COVID-19, a u svrhu prilagodbe planiranih aktivnosti u Državnom proračunu Republike Hrvatske za 2020. godinu.

Pad gospodarske aktivnosti i BDP-a u RH u trećem kvartalu 2020. godine je oko 10,4%.

Točkom 5 navedenog Zaključka Vlada Republike Hrvatske zadužila je Ministarstvo državne imovine za izradu smjernica za racionalizaciju poslovanja trgovačkih društava u većinskom državnom vlasništvu kako bi svoje poslovanje prilagodili novonastalim okolnostima. Na temelju Zaključka Vlade Republike Hrvatske Ministarstvo državne imovine donijelo je Smjernice za racionalizaciju poslovanja pravnih osoba u državnom vlasništvu uslijed epidemije bolesti COVID-19, dana 9.4.2020. godine.

Ministarstvo državne imovine utvrdilo je tada da su poslovne aktivnosti većine trgovačkih društava u većinskom vlasništvu Republike Hrvatske u padu uslijed posljedica epidemije, zbog čega se i donose predmetne Smjernice, a sve kako bi se pokušalo umanjiti negativan utjecaj na poslovanje pravnih osoba kao i na ukupno gospodarstvo i Državni proračun Republike Hrvatske.

Cilj Smjernica bio je, s jedne strane racionalizirati poslovanje pravnih osoba od posebnog interesa za Republiku Hrvatsku kao i ostalih pravnih osoba u većinskom vlasništvu Republike Hrvatske, u što je moguće većoj mjeri, a s druge strane osigurati u ovom trenutku prijeko potreban doprinos tih pravnih osoba cjelokupnom gospodarstvu, odnosno Državnom proračunu Republike Hrvatske. ZLZ d.o.o., sukladno navedenim Smjernicama, u Kriznom planu od 15.4.2020. sagledalo je novonastalu situaciju uvažavajući specifičnosti vlastitog poslovanja.

Tijekom 2021. godine Krizni plan nije bio na snazi i društvo je poslovalo normalno. Godine 2022. ukinuta je velika većina ograničenja vezano za pandemiju COVID-19, tako da se poslovanje Društva normaliziralo, a makroekonomsko okruženje u Hrvatskoj se stabiliziralo. Svi ključni pokazatelji poput rasta BDP-a, zaposlenosti, prihoda od turizma, ispunjenje kriterija za ulazak u eurozonu i Schengenski prostor i dr., pozitivne su okolnosti konteksta. Hrvatska je 1.1.2023. godine ušla u Schengenski prostor i euro zonu.

**2.1. Analiza konkurencije**

S obzirom na Misiju Društva, a to je pružanje stručne i tehničke pomoći Davatelju koncesije u nadzoru provedbe Ugovora o koncesiji, Društvo nema konkurenciju.

1. Opis tržišta kupaca i relevantnog tržišta prodaje

S aspekta ostalih usluga koje na tržištu pruža Društvo (konzalting kod uvođenja sustava upravljanja, izrada prometnih i drugih studija, zastupanja stranih tvrtki, edukacije s težištem na sustavima upravljanja na zračnim lukama i dr.) ne očekuju se značajnije promjene na tržištu kupaca u planskom razdoblju, kao niti na tržištu prodaje, u smislu pada potražnje. Društvo pruža konzultantske usluge zračnim lukama Dubrovnik, Zadar, Osijek, Pula, a širi poslovanje i na druge.

1. Opis resursa

Društvo raspolaže potrebnim resursima (ljudi, financijska sredstva, materijalna imovina i dr.) u dovoljnoj mjeri da bi moglo izvršavati svoju Misiju. Sva materijalna imovina koja je Ugovorom o koncesiji predana Koncesionaru na upravljanje u vlasništvu je Društva. Društvo za korištenje te imovine još uvijek ne prima odgovarajuću naknadu od imatelja udjela, koji su ujedno i primatelji koncesijske naknade. Procedura za potpisivanje Sporazuma o naknadi koju bi imatelji udjela trebali plaćati Društvu, ponavlja se po četvrti put, budući da još nije donijeta Odluka Vlade RH kojom se ovlašćuje Ministar mora, prometa i infrastrukture da potpiše Sporazum. U svim izvještajima o poslovanju i planovima poslovanja od 2014. godine do ovog Plana, Društvo upozorava na ovaj problem. Grad Zagreb, grad Velika Gorica i Zagrebačka županija tri su puta na svojim predstavničkim tijelima donosili potrebne odluke i njihovi čelnici imaju ovlasti za potpisivanje Sporazuma, dok Ministar još nije ishodio potrebnu odluku Vlade RH. Potpisivanje sporazuma temelji se na Izmjenama i dopunama Zakona o zračnim lukama (NN 78/15) iz 2015. godine i Mišljenju Porezne uprave Klasa: 410-01/13-01/1438, Urbroj: 513-07-21-01/14-9, od 8.7.2014. godine. Potpisivanjem ovog Sporazuma rješava se i porezni tretman sveukupne transakcije koncesije s aspekta Društva. Osim toga, Društvu se osiguravaju prihodi od njegove imovine za cijelo razdoblje koncesije od 30 godina.

**2.2. Makroekonomska i socioekonomska analiza i očekivanja u razdoblju 2023.-2025. godine**

Makroekonomska i socioekonomska analiza i očekivanja u razdoblju 2023. – 2025. vrši se u nastavku kroz analizu glavnih makroekonomskih pokazatelja u Europi, u svijetu i u Hrvatskoj.

* + 1. Opis trendova i očekivanja kretanja glavnih makroekonomskih pokazatelja

Europska i svjetska ekonomija oslabile su posljednjih godina uslijed pandemije. U Europi je došlo do snažnog usporavanja vanjske potražnje i smanjenja proizvodnje koja se počinje prelijevati na druge dijelove gospodarstva. Dobri rezultati na tržištu rada pomogli su održavanju privatne potrošnje i domaće potražnje, rast BDP-a vjerojatno će se brzo oporaviti. Neki analitičari procjenjuju da će oporavak ekonomije nakon pandemije trajati nekoliko godina. Oporavak je bio prisutan dijelom 2021. godine i očekivao se potpuni oporavak tijekom 2022., ali je početkom godine došlo do agresije Rusije na Ukrajinu što je uzrokovale poremećaje u lancima opskrbe, osobito energije (nafta, plin) te hrane, što je generiralo visoku stopu inflacije u svijetu, EU i RH.

Gospodarska aktivnost u Hrvatskoj ostvarila je zamah u 2019. godini, nakon slabije očekivanih rezultata krajem 2018. godine. Izvanredna situacija izazvana pandemijom bolesti COVID-19 početkom 2020. godine imala je snažan negativan utjecaj na gospodarstvo u globalnim razmjerima, osobito turizam, pa tako i na gospodarstvo Republike Hrvatske koje značajno ovisi o turističkoj djelatnosti. Potres u Zagrebu u ožujku mjesecu 2020. dodatno je utjecao na smanjenje gospodarske aktivnosti. Sve prognoze i planovi za 2020. godinu poremećeni su uslijed drastičnog usporavanja gospodarskih aktivnosti na globalnoj razini. Tako se u Republici Hrvatskoj dogodio pad BDP-a u 2020. godini za oko 10,4% te značajno zaduživanje zemlje zbog intervencije iz Proračuna u cilju spašavanja radnih mjesta i pokretanja gospodarskih aktivnosti. Paket pomoći EU zemljama članicama osigurao je u narednih nekoliko godina Hrvatskoj pomoć u iznosu od cca 22 mlrd EUR, što bi trebalo većim dijelom investirati u strukturne reforme i proizvodnju, odnosno povećanje konkurentnosti gospodarstva. U ovoj okolnosti može se vidjeti prilika za relativno brzi oporavak od posljedica pandemije te osiguravanje gospodarskog rasta do 2023. godine, koji bi trebao nadoknaditi pad BDP-a u 2020. godini. U 2021. godini dogodio se lagani oporavak turističkih aktivnosti, a osobito tijekom 2022. godine kada je ostvareno 18,9 mil. dolazaka i oko 104,8 mil. noćenja, a prihod od turizma, dijelom zahvaljujući i visokoj inflaciji, ostvaren je u iznosu od oko 10,5 mlrd. EUR. Promjene konteksta, osobito rat u Ukrajini, porast cijene nafte i plina te hrane na globalnoj razini, utjecali su i na rast ulaznih troškova u Hrvatskoj i prouzročili visoku inflaciju od 12,1% za prvih deset mjeseci 2022. godine.

**2.3. Analiza strateških rizika**

U ovom dijelu Plana poslovanja za razdoblje od 2023. – 2025. godine daje se osvrt na unutarnje i vanjske rizike koji mogu značajnije utjecati na ostvarivanje Plana poslovanja:

**Unutarnji rizici:**

* + 1. Strategijski rizici

Strategijski rizici procjenjuju se kako slijedi:

* misija, vizija, strategija, politike te opći i posebni upravljački ciljevi jasno su definirani;
* poslovanje je u nadležnosti je kompetentnih izvršitelja, ali postoji rizik koordinacije;
* financijama i troškovima se upravlja sukladno planovima, odlukama Skupštine i Uprave te se redovno izrađuju izvješća, provodi se revizija poslovanja, izvješćuje se Skupština i tijela poput FINA-e, Ministarstva prostornog uređenja, graditeljstva i državne imovine, Ministarstva financija, Ministarstva mora, prometa i infrastrukture, grada Zagreba;
* imidž Društva nije dobar, kako u nadležnom Ministarstvu mora, prometa i infrastrukture, tako ni u pojedinim javnostima zbog stereotipa i predrasude koje se provlače više godina, za što nema opravdanja, budući se radi o koncentraciji kompetencije koja se teško može pronaći u bilo kojoj drugoj organizaciji;
* imidž Društva je izuzetno pozitivan u stručnim krugovima (zračne luke, sveučilišta i dr.).
	+ 1. Rizici upravljanja

Rizici upravljanja procjenjuju se kako slijedi:

* organizacijska struktura je revidirana tijekom 2022. godine i pokriva sve zadaće koje su u nadležnosti Društva;
* organizacijska klima i motivacija su na potrebnoj razini;
* stil vođenja može se ocijeniti kao liberalan;
* kultura organizacije i komunikacija rizika je prisutna, poboljšanja su moguća;
* sustav nagrađivanja postoji i transparentan je;
* sustav kontrole postoji, kako u području upravljanja financijama, tako i od strane vanjskih institucija (FINA, revizija, Izjava o fiskalnoj odgovornosti, Izvješće o usklađenosti, izvješćivanje zainteresiranih strana, Skupština i dr.).
	+ 1. Operativni rizici

Operativni rizici procjenjuju se kako slijedi:

* procesni rizici nisu značajni jer Društvo upravlja svim svojim poslovnim procesima;
* projektni rizici odnose se na projekt Zagreb Airport City, za koji su učinjene određene predradnje, osigurano je zemljište, dobivena je lokacijska dozvola za hotel koji treba biti prvi objekt u okviru ovog projekta;
* rizik sigurnost na radu zaposlenih nije značajan jer se vodi računa o preventivi (liječnički pregledi) i procedurama ponašanja na radnom mjestu u izvanrednim situacijama;
* procesi koje provodi Društvo nemaju negativni utjecaj na okoliš, osim u dijelu uredskog otpada kojim se upravlja na zakonit način;
* osoblje raspolaže kompetencijom za obavljanje predviđenih radnih zadataka (dva doktora znanosti, jedan u znanstveno nastavnom zvanju izvanrednog profesora, drugi u zvanju docenta, jedan magistar znanosti na doktorskom studiju, jedan MBA, dvije visoke i jedna viša stručna sprema) uz specijalističko obrazovanje za pojedina područja;
* rizik po sigurnost informacija i podataka dodatno je umanjen implementacijom GDPR;
* upravljanje kvalitetom integrirano je u poslovanje Društva i postoji kadrovska kompetencija za upravljanje kvalitetom, a u planu je i završetak implementacija sustava upravljanja kvalitetom sukladno sa zahtjevima međunarodne norme ISO 9001:2015.
	+ 1. Financijski rizici

Financijski rizici procjenjuju se kako slijedi:

* stanje financijskih sredstava i prihoda popravilo se naplatom „troškova razvoja“ (1.111.404,55 EUR) od strane RH, a dodatno bi se trebalo popraviti i potpisivanjem *Sporazuma o plaćanju naknade za korištenje imovine Društva* (točka 2.1.2. ovog Plana),
* kamatni rizik nije prisutan, budući da Društvo nema kreditnih zaduženja, ali problem su niske kamate na devizne depozite koje Društvo ima kod poslovnih banaka;
* bonitet Društva je stabilan, a potraživanja se odnose na potraživanje za „troškove razvoja“ od imatelja udjela u iznosu od 808.294,30 EUR te potraživanja po osnovi još ne potpisanog Sporazuma o plaćanju naknade za korištenje imovine Društva;
* udjeli koje Društvo ima u povezanim društvima nisu ugroženi, ali negativno utječu na financijski rezultat Društva uslijed pada njihove tržišne vrijednosti (Croatia Airlines, Soko Air Mostar, Međunarodna zračna luka Mostar);
* Društvo raspolaže akumulacijom za određene investicije u nove projekte i može ih financirati iz vlastitih izvora do razine ishođenja Lokacijske dozvole, uz uvjet da dobije povrat tih ulaganja kroz tzv. „troškove razvoja projekta“;
* rizik sanacije USS uslijed toga što tvrtka Strabag već godinama ne uspijeva riješiti problem;
* rizik ovrhe od strane tvrtke Autozubak;
* rizik inflacije.

**Vanjski rizici:**

* + 1. Tržišni rizici

Tržišni rizici procjenjuju se kako slijedi:

* rizik tehnološkog razvoja nije značajan jer Društvo prati tehnologiju poslovnih procesa koje kontrolira, posjeduje odgovarajuće procedure i ima kadrovsku kompetenciju;
* usluge s kojima Društvo nastupa na tržištu kao što su edukacija specijalizirana za potrebe razvoja sustava upravljanja zračnih luka, izradu prometnih i drugih studija te zastupanje stranih tvrtki s programima specijaliziranim za upravljanje zračnim lukama, atraktivne su na tržištu;
* rizik tržišne pozicije je prisutan jer se Društvo nastoji pozicionirati na tržištu;
* rizik tržišta nabave nije značajan.
	+ 1. Politički, društveni i regulatorni rizici

Politički, društveni i regulatorni rizici procjenjuju se kako slijedi:

* političko okruženje je stabilno;
* društveno okruženje je dinamično, ako se promatra sa stajališta gospodarstva i djelatnosti;
* gospodarstvo bilježi značajan rast BDP-a u 2021. i 2022. godini, nakon snažnog pada u 2020. godini, uslijed pandemije bolesti COVID-19;
* rizik od terorizma na globalnoj razini prisutan je i značajan;
* rizik geopolitičkog konteksta (ratni sukob u Ukrajini);
* Društvo izvršava sve svoje obveze koje proizlaze iz zakona te preuzete ugovorima;
* Društvo odgovara i jamči za usluge koje pruža svojim korisnicima;
* prisutan je rizik eventualne izmjena Zakona o zračnim lukama;
* prisutan je rizik odluka pojedinih ministarstava vezanih za status Društva;
* rizik odluka Skupštine Društva koje bi se temeljile na izmijenjenim zakonima i odlukama ministarstava, a vezano za status Društva.
	+ 1. Rizici elementarnih nepogoda

Rizici elementarnih nepogoda procjenjuju se kako slijedi:

* rizici poput: potresa, oluje, snježne mećave, poplave, suše i požara, klimatskih promjena i dr., prisutni su, ali ne ugrožavaju poslovanje Društva;
* rizik pandemije (rizik od oboljenja zaposlenih i smanjenja poslovnih aktivnosti).

**2.4. Analiza tehnologije**

U obavljanju svakodnevnih poslova Društvo se koristi različitim tehnologijama.

* + 1. Opis tehnologija koje Društvo koristi

U okviru zadaće nadzora provedbe Ugovora o koncesiji, a u svrhu zaštite interesa RH kao Davatelja koncesije, Društvo prati razvoj tehnologije u procesima aerodromskih usluga. U svrhu uspostavljanja centra izvrsnosti u poslovanju, a radi obavljanja usluga koje pruža na tržištu,

Društvo ulaže u IT opremu kao i odgovarajuća software-ska rješenja (programe) nužne za pružanje kvalitetne usluge korisnicima. Kako bi zadržalo i dalje razvilo kompetenciju za nadzor operativnog poslovanja zračne luke, zaposleni prate svjetska dostignuća u pogledu razvoja tehnologija za prihvat i otpremu putnika i prtljage, zrakoplova, tereta i pošte.

* 1. **Analiza trendova u razvoju usluga**

Usluge koje Društvo pruža na tržištu specifične su i prvenstveno vezane uz poslovanje i sustave upravljanja na zračnim lukama. U tom smislu Društvo vrši prilagodbu programa edukacije i metoda izrade prometnih studija i master planova zračnih luka.

* 1. **Opis regulatornog okvira**

Poslovanje Društva temelji se na pozitivnim zakonima. Za poslovanje Društva u planskom razdoblju i dalje te za ostvarivanje njegove Misije, nužno je potpisivanje *Sporazuma o plaćanju naknade za korištenje imovine Društva,* a kako je već opisano u točki 2.1.2. ovog Plana i Troškova razvoja, kako je opisano u točki 2.3.4. i 5.3.).

1. **OCJENA OSTVARENJA PRETHONOG RAZDOBLJA 2021.-2022. GODINE**

Poslovno razdoblje 2021. – 2022. godine bilo je složeno. Pored gospodarskog okruženja, glavni čimbenik koji je utjecao na poslovanje bila je koncesija za izgradnju i upravljanje zračnom lukom Zagreb te poslovanje u novo nastalim uvjetima, što znači da je poslovanje Društva u tom razdoblju imalo slijedeća obilježja:

* Društvo nije obavljalo aerodromsku djelatnost te po toj osnovi nije stjecalo prihode na razini ranijih godina prije koncesije;
* nastavljen je postupak likvidacije povezanog društva ZLZ-Trgovina d.o.o. u likvidaciji, a koji nije mogao biti završen zbog prijavljenih potraživanja po osnovi ugovora o radu iz ranijih godina te sudskih postupaka koje su pokrenuli radnici na nagovor sindikata, a nakon preuzimanja operativnog upravljanja od strane Koncesionara, budući da tužbeni zahtjevi sadrže i zahtjev povratka na rad. Društvo ZLZ – Ugostiteljstvo d.o.o. uspješno je pripojeno matičnom društvu ZLZ d.o.o., Rješenjem Trgovačkog suda, tijekom 2020. godine;
* analiziranje i rad na određivanju adekvatnog poreznog i računovodstvenog tretmana transakcije dodjele koncesije u financijskim izvješćima Društva;
* rješavanje sudskih sporova iz prethodnih godina (neki datiraju iz 1990-tih godina);
* nastavak investicija u tijeku, a koje su obveza Društva temeljem Ugovora o koncesiji i nakon preuzimanja (Lista nedostataka – radi se o nedostacima zračne luke sa stajališta sigurnosti, a koje je utvrdila i čije je otklanjanje zatražila Hrvatska agencija za civilno zrakoplovstvo, prije datuma preuzimanja). Nalaz poput sanacije USS-a i staza za vožnju zatvoren je od strane Hrvatske agencije za civilno zrakoplovstvo 2021. godine, a preostaje rješavanje poslovnih odnosa s tvrtkom Strabag koje je izvođač radova na sanaciji;
* rješavanje imovinsko-pravnih odnosa s ostalim subjektima na lokaciji zračne luke, kao što su Srednja zrakoplovna škola, Hrvatska kontrola zračne plovidbe, Vlada RH;
* stavljanje u funkciju prihoda imovine koja nije predana na korištenje Koncesionaru;
* razvoj novih djelatnosti (konzalting, edukacija, zastupanje stranih tvrtki i dr.).

**3.1. Razlog promjena pozicija plana**

Pojedine pozicije u Planu poslovanja planirane za realizaciju u razdoblju 2021.-2022. godine nisu izvršene, a to se prvenstveno odnosi na investicije i realizaciju projekta Zagreb Airport City, odnosno njegovu prvu fazu, a to je izgradnja aerodromskog hotela. Do ostvarenja nije došlo iz razloga što projekt još nije dobio status strateškog projekta u RH, što otežava rješavanje problema lokacije, odnosno zemljišta za izgradnju hotela i u perspektivi, drugih sadržaja u okviru projekta. Tijekom 2022. godine promijenjena je lokacija, tako da zemljište više nije problem i ishođena je lokacijska dozvola za izgradnju hotela kao prvog objekta u okviru projekta.

* 1. **Ostvarenje u prethodnim razdobljima**

U razdoblju 2020. i 2021. godine Društvo je poslovalo pozitivno i ostvarilo dobit iz poslovanja. Za 2022. godinu također je planirano ostvarivanje određene dobiti. U 2021. godini ostvarena dobit nakon oporezivanja u iznosu od 50.044,33 EUR, a u 2022. ostvarena je dobit prije oporezivanja u iznosu od 25.661,22 EUR.

Pri tom, treba naglasiti da Društvo nema zadaću poslovati s dobiti, budući da je veći dio imovine Društva predan Koncesionaru na upravljanje i da Društvo nije primatelj koncesijske naknade te da je djelatnost Društva Ugovorom o koncesiji prenijeta na Koncesionara, kao i zaposleni.

* 1. **Usporedba planiranog i procijenjenog u 2022. godini**

Ukupni prihodi u 2022. godini planirani su u iznosu 902.254,31 EUR, a ukupni rashodi u iznosu od 800.583,98 EUR. Dobit prije oporezivanja planirana je u iznosu od 25.748,22 EUR. Ukupni prihodi u 2022. godini ostvareni su u iznosu 902.193,00 EUR, a ukupni rashodi u iznosu 876.532,00 EUR. Dobit prije oporezivanja ostvarena je u iznosu od 25.661,00 EUR.

1. **OČEKIVANJA ZAINTERESIRANIH STRANA**

Sukladno međunarodnim normama za sustave upravljanja, zainteresirane strane prepoznate su kao: kupci/korisnici, vlasnici, partneri, uža i šira društvena zajednica i zaposleni. Očekivanja pojedinih skupina zainteresiranih strana u odnosu na poslovanje Društva prepoznata su kao očekivanja da u društvu Zračna luka Zagreb d.o.o. imaju:

**4.1. Kupci/korisnici usluga**

* pouzdanog partnera;
* kvalitetne usluge koje ispunjavaju zahtjeve korisnika, bilo da se radi o uslugama konzaltinga, edukacije ili zastupanja;
	1. **Vlasnici**
* stabilnost poslovanja;
* izvršavanje Zaključaka Vlade RH vezano za financiranje obveza RH kao Davatelja koncesije, a preuzetih Ugovorom o koncesiji;

- poslovanje sukladno zakonima i propisima;

* pružanje stručne i tehničke pomoći RH-u u nadzoru provedbe Ugovora o koncesiji;

- razvoj novih projekata.

* 1. **Partneri**
* stabilnog poslovnog partnera (dobavljači, državne institucije, obrazovne institucije, zdravstvene institucije i dr.).
	1. **Uža i šira društvena zajednica**
* stabilnost u poslovanju;

- nastavljanje tradicije poslovanja Zračne luke Zagreb d.o.o.;

- redovite uplate u lokalni gradski proračun te ostale uplate (turistička zajednica i dr.);

- faktor socijalne stabilnosti na lokalnoj razini;

- razvoj.

* 1. **Zaposleni**
* kontinuitet poslovanja;

- podršku nadležnog Ministarstva mora, prometa i infrastrukture i imatelja udjela;

- podršku ostalih ministarstava u smjeru razvoja novih projekata i inicijativa;

- ostvarivanje egzistencije (plaća, obrazovanje, zdravstvena skrb i dr.).

* 1. **Ciljani financijski efekti**
* financijski pozitivno poslovanje, iako Društvo nema obvezu ostvarivanja profita, budući da mu je Ugovorom o koncesiji prenijeta na Koncesionara djelatnost, imovina i radnici;
* redovito podmirivanje obveza prema državnom proračunu te proračunu lokalne zajednice, a temeljem zakona i rezultata poslovanja.
	1. **Ciljani tržišni efekti**
* pozicioniranje na tržištu u području pružanja usluga konzaltinga i edukacije, sukladno raspoloživim resursima i prioritetima.
	1. **Očekivane korporativne promjene**
* prilagodba organizacijskog ustroja sukladno potrebama razvojnih projekata;
* transformacija funkcijske u procesno orijentiranu organizaciju kroz projekt uvođenja sustava upravljanja kvalitetom sukladno sa zahtjevima međunarodne norme ISO 9001:2015.
1. **STRATEŠKE INICIJATIVE**

U nastavku donose se strateški opći upravljački ciljevi za plansko razdoblje 2023. – 2025. godine:

**5.1. Strateški ciljevi**

S obzirom na nove okolnosti nastale preuzimanjem operativnog upravljanja nad zračnom lukom Zagreb od strane Koncesionara i činjenice da Društvo više ne pruža aerodromske usluge, pored misije, vizije i strategije, mijenjaju se i opći upravljački ciljevi. U razdoblju 2023. – 2025. godine, Opći upravljački ciljevi Društva bit će:

* **Praćenje realizacije Ugovora o koncesiji:** ovo je primarni zadatak Društva u srednjoročnom planskom razdoblju. Zbog složenosti djelatnosti prihvata i otpreme putnika u glavnoj zračnoj luci RH, kao i kompleksnosti Ugovora o koncesiji i zaštite interesa RH, što nalaže adekvatnu organizaciju praćenja izvršenja Ugovora o koncesiji, a temeljem *Izmjena i dopuna Zakona o zračnim lukama (NN 78/15)* i *Sporazuma o uređenju međusobnih odnosa u vezi davanja koncesije za Zračnu luku Zagreb*, od 14.7.2014. godine te *Protokola o načinu organiziranja praćenja provođenja projekta te o pružanju stručne i tehničke pomoći Ministarstvu u vezi provođenja koncesije za Zračnu luku Zagreb*, od 25.7.2014. godine, koje je Društvo potpisali s Ministarstvom mora, prometa i infrastrukture.

Ovaj cilj bio je osobito značajan u kontekstu novih okolnosti nastalih uslijed pandemije bolesti COVID-19, što je praktički zatvorilo zračni promet u cijelom svijetu, pa tako i na zračnoj luci Zagreb. To je imalo za posljedicu nemogućnost plaćanja koncesijske naknade od strane Koncesionara, što je rezultiralo time da je Koncesionar zatražio od Davatelja koncesije odgodu, a potom i oslobađanje plaćanja dijela koncesijske naknade, a s ciljem da se odgodi, umanji ili ukine obveza plaćanja koncesijske naknade dok se poslovanje ne normalizira. S obzirom na karakter zahtjeva Koncesionara potrebno je kompetentno upravljati ovim ciljem radi maksimalne zaštite interesa Republike Hrvatske kao Davatelja koncesije. Ostvarivanje ovog cilja bit će osobito značajno ukoliko dođe do situacije raskida Ugovora o koncesiji, iz bilo kojeg razloga.

* **Razvoj kompetencije:** s obzirom na dopunu registracije društva novim djelatnostima, potrebno je razvijati kompetenciju za pružanje novih usluga, kako bi se osigurala pozicija na tržištu i stvorile pretpostavke za ostvarivanje prihoda u novim okolnostima.
* **Upravljanje imovinom:** imovina koja nije predmet koncesije treba biti stavljena u funkciju ostvarivanja optimalnih prihoda.
* **Razvoj novih usluga:** radi stvaranja pretpostavki za ostvarivanje prihoda u novim okolnostima razvijaju se nove usluge koje će se nuditi na tržištu: konzultantskih usluga, usluga upravljanja projektima, IT rješenja za zračne luke, edukacije, zastupanja stranih tvrtki.
* **Razvoj sustava upravljanja:** razvijati sustav upravljanja po svim njegovim strukturnim elementima (dokumentacijska infrastruktura, organizacija, poslovni procesi, resursi, partnerstva, informiranje i komunikacija) kako bi u svakom trenutku bio sposoban preuzeti djelatnost pružanja aerodromskih usluga i radnike, u slučaju prekida Ugovora o koncesiji.
* **Razvoj novih projekata:** u svrhu cjelovitog razvoja zračne luke Zagreb i izvan područja koncesije te stvaranja pretpostavki za dugoročno ostvarivanje vlastitih prihoda, radit će se na razvojnim projektima, a prvenstveno projekata Zagreb Airport City.
* **Primjena načela održivosti:** načelo održivosti primjenjivat će se u kontekstu razvoja integriranog sustava upravljanja ZLZ d.o.o. (kvaliteta, okoliš, rizici, sigurnost, društvena odgovornost, antikorupcija) te ostvarivanja poslovnog rezultata.
	1. **Popis konkretnih inicijativa**
* **Projekt Zagreb Airport City:** U svrhu stvaranje pretpostavki za razvoj infrastrukture koja nije u obvezi Koncesionara, odnosno nije predmet koncesije, a radi kvalitetnijeg pozicioniranja zračne luke Zagreb kao regionalnog čvorišta za promet putnika i tereta u ovom dijelu Europe te dugoročnog osiguravanje prihoda Društva, razvija se novi projekt, kao što su: projekt hotela, a u okviru projekta „Zagreb Airport City“.
* **Projekt „Zagreb Airport Cargo City“** projekt je u okviru projekta Zagreb Airport City, ali se može razvijati kao poseban projekt jer podrazumijeva izgradnju moderne infrastrukture za razvoj prometa tereta.
* **Projekt dovođenja „Željeznice“** koja bi povezivala grad Zagreb s NPT-om te grad Veliku Goricu. Projekt bi se realizirao u suradnji s HŽ-om. Od osobite je važnosti za oba prethodno navedena projekta.

Navedeni projekti imaju za cilj kvalitetnije pozicioniranje zračne luke na međunarodnom tržištu aerodromskih usluga. Projekte ne bi financiralo Društvo, osim aktivnosti do ishođenja Lokacijske dozvole, a koja bi se sredstva vratila kroz tzv. „Troškove razvoja projekta“. Projekti bi biti strukturirani na način da glavninu potrebnih financijskih sredstava i glavninu rizika upravljanja preuzima privatni partner pod unaprijed utvrđenim uvjetima. U društvu/ima posebne namjene koja se mogu osnovati za provođenje navedenih projekata Društvo bi moglo imati kontrolni paket od 25% učešća te time osigurati kontrolu nad odlučivanjem o strateškim pitanjima (mogući i drukčiji modaliteti učešća u vlasničkoj strukturi). Društvo će ostvarivati prihod od naknade za zemljište te udjela u dobiti novoosnovanog zajedničkog društva koje će imati i obavezu povrata „Troškova razvoja projekta.“ Realizacija ovih projekata rezultirala bi brojnim pozitivnim učincima:

* novi investicijski ciklus,
* nova infrastruktura i kvalitetnije pozicioniranje zračne luke na međunarodnom tržištu kroz stvaranje infrastrukturnih, prometnih i drugih pretpostavki da zračna luka postane regionalno čvorište za putnike i teret,
* nova radna mjesta,
* novi porezi, doprinosi i dr. (pozitivni učinci na proračun RH i grada Velike Gorice),
* dugoročni prihodi za Društvo,
* dodatna dobit za imatelje udjela u Društvu,
* povećanje vrijednosti Društva,
* zračna luka kao faktor socijalne stabilnosti na lokalnoj razini i dr.
	1. **Pregled i analiza ključnih pretpostavki**

Ključne pretpostavke za ostvarivanje plana poslovanja u razdoblju 2023. – 2025. godine su:

* Donošenje odluke Vlade RH kojom se daju ovlasti Ministru mora, prometa i infrastrukture da potpiše, zajedno s ostalim imateljima udjela koji su već tri puta donijeli potrebne odluke, *Sporazum o plaćanju naknade Društvu za korištenje imovine predane Koncesionaru na korištenje*, a koja se naknada temelji na *Izmjenama i dopunama Zakona o zračnim lukama* (NN 78/15) i *Mišljenju Ministarstva financija* – Porezna uprava, Klasa: 410-01/13-01/1438, Urbroj: 513-07-21-01/14-9, od 8.7.2014. godine. Procedura se ponavlja četvrti put;
* Da vlasnici odluče o statusu Društva i podrže njegovo postojanje i rad Društva u svrhu pružanja stručne i tehničke pomoći Davatelju koncesije u nadzoru provedbe Ugovora o koncesiji, a kroz obnovu rada Povjerenstva za praćenje koncesije te razvoj novih djelatnosti i novih projekata poput Zagreb Airport City projekta (ovo je osobito značajno iz razloga opisanih u točci 5.1. ovog Plana);
* Osiguravanje zemljišta potrebnog za realizaciju druge i treće faze projekta Zagreb Airport City i u okviru njega projekta Zagreb Airport Cargo City.
* Da se Društvu vrate u Državni proračun (zbirni račun) uplaćeni razvojni troškovi u iznosu od preostalih 808.294,25 EUR kojima je Društvo financiralo savjetnike i pripremne aktivnosti u svrhu stvaranja pretpostavki za preuzimanje operativnog upravljanja zračnom lukom od strane Koncesionara, a temeljem naloga Ministarstva mora, prometa i infrastrukture u razdoblju od 2012. godine do realizacije izgradnje NPT-a, o čemu je Ministar mora, prometa i infrastrukture donio Odluku i dopisom Klasa: 343-03/07-01/57, Urbroj: 530-07-1-1-3-19-1274, od 26.4.2019. godine obavijestio Društvo da će izvršiti povrat uplaćenih sredstava, što je i učinjeno Sukladno Ugovoru o koncesiji, Koncesionar je Društvu po preuzimanju uplatio navedeni iznos, međutim po nalogu Ministarstva financija i Ministarstva mora, prometa i infrastrukture, ta su sredstva uplaćena u Državni proračun (zbirni račun), a zbog tumačenja da se radi o koncesijskoj naknadi, uz navedenu mogućnost da će biti vraćena. Dopisom Klasa: 343-03/07-01/57, Urbroj: 530-07-1-1-3-19-1274, od 26.4.2019. godine, Ministarstvo mora, prometa i infrastrukture potvrdilo je da će izvršiti povrat navedenih sredstava, a Skupština Društva održana 6.7.2020. godine donijela je i odluku da se potpiše takav Sporazum između ZLZ d.o.o. i imatelja udjela, o vraćanju navedenih sredstava. Ministarstvo mora, prometa i infrastrukture tijekom 2022. godine izvršilo je povrat „troškova razvoja“ u iznosu od 1.111.404,55 EUR. Od grada Zagreba i grada Velika Gorica još se potražuje 808.294,25 EUR.
	1. **Izrada strateških scenarija**

**Scenarij 1:**

Društvo ima podršku Ministarstva mora, prometa i infrastrukture. Obnavlja se rad Povjerenstva za praćenje koncesije. Vlasnici podržavaju razvojne projekte opisane u točki 5.2. ovog Plana. Projekt Zagreb Airport City dobiva status strateškog projekta, osigurava se potrebno zemljište i započinje se s realizacijom projekta. Imatelji udjela potpisuju Sporazum o plaćanju naknade Društvu za korištenje imovine Društva predane Koncesionaru na korištenje i upravljanje. Imatelji udjela u cijelosti vrše povrat „Troškova razvoja“. Projekt donosi slijedeće pozitivne učinke:

* novi investicijski ciklus,
* nova infrastruktura i kvalitetnije pozicioniranje zračne luke na međunarodnom tržištu kroz stvaranje infrastrukturnih, prometnih i drugih pretpostavki da zračna luka postane regionalno čvorište za putnike i teret,
* nova radna mjesta,
* novi porezi, doprinosi i dr. (pozitivni učinci na proračun RH i grada Velike Gorice),
* dugoročni prihodi za Društvo,
* dodatna dobit za imatelje udjela u Društvu,
* povećanje vrijednosti Društva,
* zračna luka kao faktor socijalne stabilnosti na lokalnoj razini i dr.

**Scenarij 2:**

Društvo nema podršku Ministarstva mora, prometa i infrastrukture. Ne obnavlja se rad Povjerenstva za praćenje koncesije. Ministarstvo mora, prometa i infrastrukture ne reagira na kršenje odredbi Ugovora o koncesiji. Vlasnici ne podržavaju projekte opisane u točki 5.2. ovog Plana. Projekt Zagreb Airport City ne dobiva status strateškog projekta, a zemljište za projekt nije osigurano. Imatelji udjela ne potpisuju Sporazum o plaćanju naknade Društvu za korištenje imovine Društva predane Koncesionaru na korištenje i upravljanje. Imatelji udjela ne vrše povrat „Troškova razvoja“. Ovakav scenarij imao bi za posljedicu slijedeće učinke:

* nema novog investicijskog ciklusa,
* nema nove infrastrukture koja bi kvalitetnije pozicionirala zračnu luku na međunarodnom tržištu i zračna luka dugoročno gubi konkurentsku sposobnost u odnosu na zračne luke u okruženju,
* nema novih radnih mjesta,
* nema novih poreza i doprinosa u proračun RH i proračun grada Velika Gorica,
* prihodi Društva su ugroženi, što ugrožava i opstanak Društva,
* vrijednost Društva se smanjuje,
* nema stručne kontrole provedbe Ugovora o koncesiji i zaštite interesa RH kao Davatelja koncesije jer se pravovremeno ne reagira na moguća kršenja odredbi Ugovora o koncesiji, što može ugroziti interes RH kao Davatelja koncesije i interese ostalih imatelja udjela u Društvu.

**Ostali scenariji:**

Pored Scenarija 1. i 2., moguća su brojna rješenja koja podrazumijevaju djelomično ostvarenje pretpostavki Scenarija 1. ili Scenarija 2., a koje sve kombinacije nije moguće u ovom Planu predvidjeti. Ovisno o kombinaciji navedenih rješenja manifestiraju se određeni pozitivni, odnosno negativni učinci scenarija.

1. **KONTAKT PODACI DRUŠTVA**

Naziv: Zračan luka Zagreb d.o.o.

Adresa: Velika Gorica, Rudolfa Fizira 1, 10 150 Zagreb

Direktor: Ranko Ilić, MBA

MB: 3216090

OIB: 60482636839

E-mail: headoffice@zagreb-airport.hr

Web stranica: www.zlz-zagreb-airport.hr

IBAN: HR5023600001101226696

Telefon: +385 1 46 62 850

Fax: +385 1 62 65 648

***Napomena:***

*Ovaj Plan izrađen je na temelju Uputa za izradu i dostavu planova i izvještaja o poslovanju trgovačkih društava i pravnih osoba koji čine državnu imovinu, od 5. rujna 2019. godine.*